Fire dage før Justin Bieber-koncerten har de første fans allerede lagt sig i kø foran Parken i København.

Otte dybt dedikerede Justin Bieber-fans har slået de første telte op foran Parken i København.

Faktisk har de allerede sovet på fortovet en enkelt nat.

- Vi kom i går morges kl. 05.00, fortæller Linea Fabricius fra Amager til TV 2 Lorry.

Men egentlig forsøgte pigerne allerede i mandags at slå teltene op om morgenen. Men på grund af fodboldkampen mellem FCK og Club Brügge bad sikkerhedspersonalet Bieberfansene om at komme igen senere.

Nu har de otte unge Bieberfanatikere altså sikret sig en ståplads allerforrest ved scenekanten, de er nemlig deabsolut første i køen.

Det er nemlig først på søndag popidolet Justin Bieber sender de første sprøde tone ud over publikummet i Parken.

Men det gør ikke noget ifølge de ventende fans.

- Det er megahyggeligt at vente her. Og så kommer der forældre og forsyner os med mad og drikke.

Det er dog ikke sikkert at pigerne behøver at sove på fortorvet helt frem til søndag.

- Sikkerhedschefen har været nede og sige, at de vil give os nogle armbånd, så vi har mulighed for at tage hjem og så komme igen på søndag.

- Vi ved ikke, hvornår de kommer med de armbånd. Vi håber, de kommer i dag og ellers kommer de nok i morgen, når der begynder at komme flere i køen.

Det bliver Justin Biebers tredje koncert i Danmark.

Den canadiske sanger besøgte sidste gang Danmark i 2013, og her var det også Parken, der dannede rammen.

Dengang fik sangeren skriftlige tæsk af anmelderne fra de danske aviser, som holdt sig i den lave ende af stjerneskalaen.